สังคมข่าวหุ้นเกียรติก้อง ว่องไวยากร
*เก็บหุ้นงบไตรมาส 3 เด่น
26 ต.ค. 2559

*เก็บหุ้นงบไตรมาส 3 เด่น
*บรรยากาศการลงทุนในตลาดหุ้นไทยยังคงไม่หวือหวา แม้จะยืนเหนือ 1,500 จุดได้ แต่ไปต่อก็ยังลำบาก นักลงทุนส่วนใหญ่เลือกเก็งกำไรในหุ้นที่คาดว่างบไตรมาสที่ 3 จะออกมาดี ทำให้แรงซื้อไม่หนาแน่น ประกอบกับกังวลเฟดขึ้นดอกเบี้ยเร็วๆ นี้ และราคาน้ำมันที่ปรับตัวลดลง หลังจากที่อิรักไม่ยอมลดกำลังการผลิต ประกอบกับแหล่งผลิต Buzzard ในบริเวณทะเลเหนือ กำลังการผลิต 1.8 แสนบาร์เรลต่อวัน กลับมาดำเนินการผลิตอีกครั้ง หลังจากการปิดซ่อมบำรุงเป็นเวลาหนึ่งเดือน แนวรับ-แนวต้านสัปดาห์นี้  1,495-1,515 จุด
*หุ้นกลุ่มพลังงานยังมีลุ้นผลประกอบการไตรมาสที่ 3 ทั้ง ปตท. ปตท.สผ. ไทยออยล์ แม้ว่าราคาน้ำมันที่ลดลงจะเป็นตัวกดดันอยู่ก็ตาม  แต่ในแง่ของกำไรปีนี้จะกลับมาดีขึ้นกว่าปีก่อน หลังจากราคาน้ำมันดิบโลกมายืนอยู่บริเวณ 50 เหรียญต่อบาร์เรล จากปีก่อนที่ร่วงลงไปถึง 30 ดอลลาร์
*TKN เถ้าแก่น้อย ของอิทธิพัทธ์ พีระเดชาพันธ์ ประธานเจ้าหน้าที่บริหาร บริษัท เถ้าแก่น้อย ฟู๊ดแอนด์มาร์เก๊ตติ้ง ก็เป็นอีกตัวหนึ่งที่คาดกันว่างบไตรมาสที่ 3 และ 4  จะออกมาโดดเด่น สาหร่ายก็ขายดีเป็นเทน้ำเทท่า ราคาก็เลยวิ่งปรู๊ดปร๊าดวานนี้
* TTCL แอบขึ้นมาแบบเงียบๆ ปีนี้ยังมีลุ้นอีก 2 เดือนทั้งงานใหม่และเซ็นสัญญาซื้อขายไฟฟ้ากับรัฐบาลเมียนมา งานนี้ถือเป็นงานใหญ่ของกอบชัย ธนสุกาญจน์ ผู้บริหารสายงานบริหารการเงิน บริษัท ทีทีซีแอล ที่หมายมั่นปั้นมือกับโครงการนี้ ที่จะกลายเป็นเรือธงของบริษัทในอนาคต ส่วนผลประกอบการไตรมาสที่ 3 คาดว่าจะออกมาดีอย่างต่อเนื่อง จากไตรมาสก่อน
*ราคาหุ้น ACAP ภายใต้การบริหารของสุกัญญา สุขเจริญไกรศรี ประธานเจ้าหน้าที่บริหาร บริษัท เอเชีย แคปปิตอล กรุ๊ป วิ่งแรงกว่าตลาดฯ ไปตามสัญญาณทางเทคนิค และความคาดหวังในผลประกอบการไตรมาสที่ 3 ซึ่งจะประกาศในเร็วๆ นี้  ถ้าทองแท้ก็ย่อมไม่กลัวไฟอยู่แล้ว
*AJD ของเฮียอมร โดนอีกแล้วติดแคชฯ จนเบื่อ ขณะที่นักวิเคราะห์บางรายให้ราคาเป้าหมายไป 2.9 บาทแล้ว แต่ขึ้นอยู่กับว่าตู้เติมสบายบริษัทลูกก็ต้องมาลุ้นกันโค้งสุดท้ายว่าจะเข้าวินที่ 5 หมื่นตู้หรือเปล่า หลังจากที่ฉลองครบ 3 หมื่นตู้ไปเมื่อเร็วๆ นี้ เหลือเวลาอีกแค่ 2 เดือนเศษๆ ก็ต้องมาวัดฝีมือกัน
*ศาศวัต ศิริสรรพ์ ประธานเจ้าหน้าที่บริหาร บมจ.สหกลอิควิปเมนท์ นำ SQ เข้าเทรดวันนี้ วงการให้ราคาต่อรองสูง คาดทะลุ 6 บาท จากราคาจองแค่ 3.2 บาทเท่านั้น หลังจากที่ผลประกอบการในครึ่งปีแรกสุดสวยเติบโตกว่า 136% กลายเป็นไฮไลต์ของตลาดหุ้นไทยวันนี้แน่นอน ส่วนเงินที่ได้จากการขายไอพีโอครั้งนี้ 1.2 พันล้านบาท จะไปลงทุนซื้อเครื่องจักรสำหรับโครงการเหมืองแม่เมาะโครงการที่ 8 จำนวน 850 ล้านบาท และใช้เป็นเงินทุนหมุนเวียน 366 ล้านบาท  งานในมือ 3 โครงการ ได้แก่ โครงการเหมืองแม่เมาะ โครงการ 7 และโครงการ 8 และโครงการเหมืองหงสา ในประเทศลาว กินสัมปทานไปไม่น้อยกว่า 10 ปีสบายๆ
* KKP กลับมาวิ่งแรงอีกครั้ง ราคาทะลุ 60 บาทไปแล้ว หลังประกาศงบไตรมาสที่ 3 กำไรสุทธิ 1.69 พันล้านบาท  เพิ่มขึ้น 83% จากปีก่อน สงสัยว่าสตอรี่ยังไม่จบเหมือนกลุ่มแบงก์ตัวอื่น  ตามมาด้วย GL ก็เป็นอีกตัวที่วิ่งแรงวานนี้ งานนี้คงเป็นผลประกอบการไตรมาสที่ 3 ที่คาดว่าจะทำเซอร์ไพรส์ จากยอดเช่าซื้อจักรยานยนต์ที่เพิ่มขึ้น
*ก.ล.ต. ภายใต้การคุมบังเหียนของรพี สุจริตกุล โชว์ผลงานมากมาย ล่าสุดไตรมาสที่ 3 จับพวกปั่นหุ้น และอินไซด์ เป็นสิบกว่าราย  ระบุอยู่ระหว่างดำเนินการ 3 เรื่อง ยอดค่าปรับพุ่งปรี๊ด 24 ล้านบาท เพิ่มขึ้นกว่าเท่าตัว ทำเอาพวกปล่อยข่าวลือกบดานเงียบ ไม่กล้าออกมาอาละวาดในช่วงนี้